Virallinen lehti nro C 174 , 08/06/1998 s. 0126



KIRJALLINEN KYSYMYS E-3780/97 komissiolle esittäjä(t): Honório Novo (GUE/NGL) (21. marraskuuta 1997) Aihe: Toimenpiteet Freixon sillalle johtavien teiden rakennustöiden aiheuttamien ympäristöhaittojen vähentämiseksi 30. syyskuuta 1996 komissio vastasi kysymykseeni E-2127/96 ((EYVL C 72, 7.3.1997, s. 15. )), joka koski toimenpiteitä Gaian ja Porton kaupunkeja yhdistävälle Freixon sillalle johtavien teiden rakentamisesta aiheutuvien ympäristöhaittojen vähentämiseksi. Vastauksessaan komissio ilmoitti, että ¨Portugalin viranomaiset ovat tiedottaneet toteutetuista toimenpiteistä, jotka perustuvat arviointilautakunnan selontekoon tutkimuksesta, joka koski valtatie 1:n (IP1) Freixon sillan ja Carvalhosin välisen tieosuuden rakennustöistä aiheutuvia ympäristöhaittoja¨. Komissio totesi mm. seuraavaa: ¨neuvottelut ¨Parque Biológicon¨ ja IP1:n välissä olevien maiden hankkimisesta ovat käynnissä tielaitoksen (Junta Autónoma das Estradas, JAE) ja Vila Nova de Gaian kaupungin kanssa¨. 1980-luvun puolivälistä lähtien Gaian kaupunginvaltuusto on kannattanut Parque Biológicon laajentamista ja on sijoittanut maahankintoihin muutamia miljardeja escudoja (nykyhinnoissa). Tällä hetkellä alueen pinta-ala on 35 hehtaaria, ja sitä on tarkoitus laajentaa 54 hehtaariin yhdistämällä siihen kaikki ne alueet, jotka vielä erottavat sen mainitusta IP1:n osuudesta. Arviointilautakunnan selonteossa, joka koski tutkimusta mainitun IP1:n osuuden rakennustöiden ympäristövaikutuksista, edellytettiin mm. sitä, että tämän työn johtajan (Portugalin valtio) on hankittava IP1:n ja sille johtavien teiden viereinen maa-alue, joka on viipymättä liitettävä Parque Biológicoon. Kuitenkin lokakuussa 1996 Portugalin valtion tielaitos JAE ilmoitti, että ¨maiden pakkolunastusta Parque Biológicon laajentamiseksi ei voida toteuttaa kuten oli pyydetty¨. Tässä tilanteessa näyttää ilmeiseltä, että Portugalin hallitus ei aio täyttää tätä velvoitetta, joka sille määrättiin selonteossa IP1:n Freixon ja Carvalhosin välisen tieosuuden rakentamisesta aiheutuvien ympäristöhaittojen vähentämiseksi. Voisiko komissio näin ollen ilmoittaa, toteuttaako Portugalin hallitus kaikkia niitä toimenpiteitä, jotka sisältyvät komission 30. syyskuuta 1996 antamaan vastaukseen, ja nimenomaan täyttääkö se velvoitteensa hankkia IP1:n ja sille johtavien teiden viereinen Parque Biológicoon liitettävä maa-alue? Komission jäsenen Ritt Bjerregaardin komission puolesta antama vastaus (15. tammikuuta 1998) Portugalin viranomaiset toimittivat komissiolle 27. helmikuuta 1997 päivätyllä kirjeellä tietoja niiden toimenpiteiden toteuttamisesta, joita suositeltiin valtatie 1:n (IP1) Freixon sillan ja Carvalhosin välisen osuuden rakennustöiden ympäristövaikutuksia arvioineen lautakunnan selonteossa. Kaikki mainitut toimenpiteet on toteutettu lukuun ottamatta Parque Biológicon ja IP1:n välisten maiden hankintaa. Portugalin viranomaiset ovat ilmoittaneet komissiolle, että hankkeen toteuttamisesta vastuussa olevalla tielaitoksella (Junta Autónoma das Estradas, JAE) ei ole valtuuksia pakkolunastaa maata 18 päivänä heinäkuuta 1978 annetun asetuksen 184/78 nojalla, joten ongelma on ratkaistava Parque Biológicon ja Vila Nova de Gaian kaupungin välisellä sopimuksella. Portugalin viranomaiset ovat ilmoittaneet komissiolle, että asiaa tutkitaan. Pakkolunastusmenettely kuuluu yksinomaan kansallisen lainsäädännön piiriin. Kysymyksessä on väistämättä pitkällinen ja arkaluonteinen prosessi, jossa on taattava niiden kansalaisten oikeuksien kunnioittaminen, jotka joutuvat luopumaan omaisuudestaan yleisen edun nimissä. Pakkolunastusmenettelystä voi määrätä vain toimivaltainen tuomioistuin kansallisen lainsäädännön mukaisesti. Komissiolla ei ole valtaa puuttua asiaan. Komissio kantaa parlamentin jäsenen tavoin huolta asiasta ja valvoo, että mainittu toimenpide toteutetaan.